b'\n_START_ARTICLE_\nNejc Gazvoda\n_START_SECTION_\n\xc5\xbdivljenje\n_START_PARAGRAPH_\nGimnazijo je obiskoval v Novem mestu. Diplomiral je iz filmske re\xc5\xbeije na Akademiji za gledali\xc5\xa1\xc4\x8de, radio, film in televizijo na Univerzi v Ljubljani._NEWLINE_V preteklosti je bil pod psevdonimom Kontejnerus poznan tudi kot redni uporabnik spletnega portala Joker Mn3njalnik. kjer pa se ne udejstvuje ve\xc4\x8d.\n_START_SECTION_\nDelo\n_START_PARAGRAPH_\n\xc5\xbde v osmem razredu je veliko objavljal v \xc5\xa1olskem glasilu Naj\xc4\x8da. Kot gimnazijec je napisal zbirko kratkih zgodb Vevericam ni\xc4\x8d ne uide, ki je bila leta 2004 nominirana za najbolj\xc5\xa1i literarni prvenec. Zanjo je prejel nagrado zlata ptica liberalne akademije 2005 in nagrado za najbolj\xc5\xa1o zbirko kratke proze, Dnevnikovo fabulo 2006. Naslednje delo je izdal roman Camera obscura iz leta 2006, ki je bil nominiran za nagrado kresnik za najbolj\xc5\xa1i roman, za njim pa \xc5\xa1e zbirko kratkih kratkih zgodb z naslovom Fasunga. Leta 2008 je iz\xc5\xa1el njegov drugi roman z naslovom Sanjajo tisti, ki preve\xc4\x8d spijo, leta 2009 pa \xc5\xa1e roman V petek so sporo\xc4\x8dili, da bo v nedeljo konec sveta. Druge literarne izdelke objavlja v literarni reviji Rast._NEWLINE_Je diplomant filmske re\xc5\xbeije na Akademiji za gledali\xc5\xa1\xc4\x8de, radio, film in televizijo v Ljubljani. Njegov \xc5\xa1tudentski film je Bordo rde\xc4\x8da (2007), diplomski film pa Skrbnik (2008). Pri TV re\xc5\xbeiji je re\xc5\xbeiral \xc5\xa1tudijsko TV dramo Kot dva pol\xc5\xbea (2007) in diplomsko TV dramo Merica sre\xc4\x8de (2008), za katero je prejel akademijsko Pre\xc5\xa1ernovo nagrado. Njegov dramski tekst Gugalnica je na oder postavil re\xc5\xbeiser Janez Lapajne (pri njegovem filmu Osebna prtljaga je bil Gazvoda soscenarist). Istoimenska predstava je bila sprejeta v spremljevalni program tedna slovenske drame, sam pa je re\xc5\xbeiral lutkovno predstavo \xc5\xbdelezna gora, ki je bila sprejeta na festival Bober. Sodeluje s komponistko Nino \xc5\xa0enk, ki po njegovem libretu pi\xc5\xa1e mladinsko opero. Za scenarij za kratek film z naslovom \xc4\x8cisto lahko je prejel Grossmanovo nagrado. Leta 2011 je do\xc5\xbeivel premiero njegov celove\xc4\x8derni prvenec Izlet._NEWLINE_Gazvoda spada med najmlaj\xc5\xa1e predstavnike sodobnega slovenskega pripovedni\xc5\xa1tva. V svojih delih se na prvoosebni na\xc4\x8din ukvarja z vsakdanjo bivanjsko problematiko svojih vrstnikov.'